**Gairebé 25.000 persones i més de 500 entitats ja han signat el manifest #NiUnPamMés en contra de l’ampliació de l’aeroport del Prat**

**L’Ajuntament del Prat de Llobregat ha reactivat la campanya #NiUnPamMés per tal de seguir sumant suports en contra de l’ampliació de la tercera pista de l’aeroport, en defensa dels espais naturals protegits i a favor de l’impuls d’un model aeroportuari de país.**

**El manifest, que es torna a difondre en el marc d’aquesta campanya, es va fer públic el març de 2020, després que tots els grups municipals representats al ple del Prat aprovessin el text per unanimitat, i ha rebut el suport de centenars d’entitats veïnals, culturals, sindicals, empresarials i ecologistes.**

**L’Ajuntament també convida a la ciutadania a penjar domassos als seus balcons amb missatges contraris a l’ampliació de l’aeroport del Prat, que es podran recollir gratuïtament en diferents espais municipals. La Fundació Esperanzah també posa a la venda samarretes amb el mateix objectiu.**

L’Ajuntament del Prat llança una campanya per recollir suports en contra de l’ampliació de l’aeroport del Prat. El consistori convida a la ciutadania, entitats i associacions tant del Prat com d’arreu del país a subscriure el manifest ["Preservem el delta. Protegim el clima. No a l'ampliació de l'aeroport"](file:///\\cucut\Departaments$\Fotos\FPremsa\03_Altres\07_SALA%20DE%20PREMSA%20VIRTUAL%20MATERIALS%20PLATAFORMA\NOTES%20SALA%20DE%20PREMSA%20SALA%20DE%20PREMSA\2021\Plens%20municipals\Juny\elprat.cat\niunpammes)(#NiUnPamMes), que es pot trobar al web de la campanya [elprat.cat/niunpammes](https://www.elprat.cat/niunpammes).

El manifest es va promoure el març de 2020, després que tots els grups municipals representats al ple del Prat (El Prat En Comú, PSC-CP, Esquerra Republicana, Ciutadans i Podemos) aprovessin el text en contra de l’ampliació de la infraestructura. Fins al moment, han subscrit el manifest gairebé 25.000 persones a títol particular i més de 500 entitas d’arreu del territori.

El manifest rebutja la proposta d’Aena d’ampliació de la tercera pista de l’aeroport, perquè comportaria la destrucció de l’espai natural protegit de La Ricarda, en contra del que marquen les directives ambientals de la UE. A més, recorda la necessitat de reduir els gasos d’efecte hivernacle, tot recordant que l’aeroport del Prat n’és un des principals emissors de la zona del delta i del conjunt de l’àrea metropolitana. La declaració institucional, en què es basa el manifest, urgeix a dissenyar un veritable sistema aeroportuari català, que passi per enfortir aeroports com el de Girona i per millorar les connexions ferroviàries entre aquestes infraestructures, El Prat i Barcelona, entre d’altres qüestions.

**Domassos i samarretes per visualitzar el rebuig a l’ampliació de l’aeroport**

Per visualitzar l’oposició al projecte d’ampliació de l’aeroport, l’Ajuntament també ha elaborat domassos amb aquests missatges de rebuig. Els veïns i veïnes del Prat que ho desitgin poden recollir-los gratuïtament a l’Oficina d’Informació i Atenció Ciutadana (OIAC), l’Oficina Municipal d’Informació de Sant Cosme (OMISC) en l’horari habitual d’atenció al públic d’aquests espais i a Cases d’En Puig, als matins.

Així mateix, la Fundació Esperanzah també posa a la venda samarretes amb missatges contraris a l’ampliació de l’aeroport. Es podran adquirir en les paradetes amb què la fundació comptarà a l’espai públic o per Internet, com s’informa a <https://niunpammes.fundacioesperanzah.org/> .